《莺啼序·说笔》
清代·黄之隽

毛锥愤然跃起，向黄生诮骂。我依汝、寒雪秋萤，每生鲜蕊如赭：枉劳却、霜颠杵杵，几回贬我西风价。

愿退归泥冢，今宵与君辞也。欲答还惭，贱子有罪，幸中书宥赦。

打蕉雨、常送凄凉，舍君谁伴长夜。益州来、鸾笺十版，邺中到、雀台一瓦。

暂陪君、联个因缘，顺时聊且。他年脱颖，共尔高飞，厕玉堂金马。

奉帝诏、撰词木芍，草赋长杨，一腕云烟，彩毫浓写。

雕犀制格，镂金装管，珊瑚十丈镌为架。盥蔷薇、秋露垂垂洒。

风灵雨怪，遥携蛇影龙魂，万里勇赴其下。朝回解橐，付与涛姬，许玉纤共把。

惯用尔、双蛾青到，对镜工描，两蝶黄来，倚窗学画。

芳津润汝，脂唇呵汝，鼠须麟角风流老，待功成、才劝中书驾。

锥兮掩帽垂头，一笑而行，汝言尽假。

作者简介：（1668—1748）清江苏华亭人，字石牧，号𢈪堂。康熙六十年进士，官编修。曾提督福建学政。坐事罢官。性喜藏书，工诗文，著述甚富。有《𢈪堂集》，又集句为《香屑集》。